text: Kommune snød gamle for over 1,3 millioner kroner
  29 marts 2014 kl. 15.34
  Haderslev Kommune har i de seneste fem år snydt beboerne på kommunens plejecentre for 1.323.430 kroner.
  Tidligere medlem af seniorrådet, Henning Desholm, Vojens, kom på sporet af sagen sidste år.
  - Sygehjælpere sagde til mig, at de ældre havde svært ved at betale deres regninger fra kommunen. Selv sagde de ikke noget. Mange af dem er jo demente, fortæller Henning Desholm.
  Han gravede sig ned i sagen.
  Beboerne på plejecentrene skal betale for såkaldte vaske- og servicepakker. Pegene går til for eksempel til tøjvask, vinduespudsning og leje af sengelinned.
  
  A conto beløb
  Betalingen for de enkelte pakker fastsættes som a conto-beløb, der skal afregnes året efter.
  Imidlertid har Haderslev Kommune glemt at foretage afregningen fra 2009 til 2013.
  Først da Henning Desholm begyndte at råbe op om sagen i flere læserbreve i aviser vågnede den kommunale forvaltning op.
  Sagen er blevet behandlet i de politiske udvalg og byrådet, og nu får de ældre pengene tilbage over et par år i form af nedsat betaling for servicepakkerne.
  For eksempel nedsættes prisen for en vaskepakke med 65 kroner til 325 kroner. Prisen for en servicepakke falder med 67 kroner til 112 kroner om måneden. Beboerne har typisk to pakker.
  Levetiden på plejecentrene er ikke høj, så mange af de ældre, som kommunen har snydt, får ikke selv glæde af udfaldet af sagen. De er døde.
  